**Vážená pani starostka,**

ochrana ŽP by mala byť vecou všetkých občanov.

V rámci projektu *Milujeme svoju obec ku Dňu Zeme* sme dokumentovali niektoré čierne

skládky v obci Suchá Dolina.

Je smutné, keď zisťujeme, že sú ľudia, ktorí využívajú prírodu za skládku odpadu.

Sú všeobecne známe riziká a zlé dôsledky takéhoto konania.

V blízkom okolí obce Suchá Dolina sme zmapovali niekoľko takýchto skládok.

Táto situácia nás trápi o to viac, že obec zabezpečuje triedenie odpadu.

Nie je nám jedno, v akom prostredí vyrastáme my a tiež máme povinnosť voči ďalším

generáciám, aby sa mohli pri vychádzke do lesa nadchnúť jeho krásou a oddýchnuť si, a nie

aby im ostal v pamäti strašidelný obraz, keď *záchodová misa, televízna obrazovka, keramické*

*obkladačky, plastové nádoby, koberce, káble.*.. „trónia“ pod kmeňmi stromov.

Pýtame sa preto, kde sa ukrylo svedomie tých, ktorí takto „ošperkovali“ našu prírodu?!

Alebo ich preberie až skutočnosť, keď ich vlastné deti či vnúčatá prídu s výčitkou: „Oco,

dedko, prečo si *toto* urobil?“

Možno by pomohlo zverejnenie fotografií čiernych skládok, označiť zákaz sypať smeti,

častejšia kontrola, relácie v obecnom rozhlase... a týmto neustálym informačným tlakom

vytvárať tak vedomie zodpovednosti všetkých za kvalitu nášho okolia.

Apelujeme na všetkých:

Všímajme si dianie vôkol seba, neriaďme sa pomýleným heslom: Dáš pokoj, máš pokoj;

nahlásme nelegálne skládky.

Všetci dýchame rovnaký vzduch, využívame rovnako prírodné prostredie, zahoďme egoizmus

a nepodporujme tých, čo hyzdia našu prírodu na úkor nás všetkých.

V súvislosti s ochranou prírody často počúvame vetu: Začnime sami od seba.

Veríme, pani starostka, že OZ zabezpečí zlikvidovanie nebezpečného odpadu čiernych

skládok a prijme preventívne konkrétne opatrenia na zamedzenie ich vytvárania.

Určite nás budú zaujímať závery, ktoré prijmete ako reakciu na náš otvorený list a čiernu

knihu skládok.

Radi by sme túto našu aktivitu vyhodnotili do konca školského roku 2018/2019.

Naším ústretovým krokom bolo upratanie jednej takejto čiernej skládky na kopci Hľišnov.

V prílohe listu dokladáme fotografie skládok a lokality.

S pozdravom

Suchá Dolina 4. 6. 2019 žiaci 7.A ZŠ s MŠ Sedlice a tr. uč. Mgr. V. Makarová